Id-Djoċesijiet ta' Malta u Għawdex ippubblikaw ċirkolari mibgħuta lill-Kappillani u r-Retturi tal-knejjes kollha fid-dawl tal-aħħar żviluppi dwar il-Coronavirus Id-Djoċesijiet ta' Malta u Għawdex ippubblikaw ċirkolari mibgħuta lill-Kappillani u r-Retturi tal-knejjes kollha fid-dawl tal-Coronavirus fejn qed jappellaw għat-talb għal dawk milquta u għal dawk li qed joffru s-servizzi tagħhom u jieħdu deċiżjonijiet b’risq is-saħħa. Għalhekk, l-adorazzjoni li ssir fil-parroċċa jew il-Ħamis 12 jew il-Ġimgħa 13 ta’ Marzu 2020 kif ukoll it-talba tar-Rużarju għandhom isiru għal din l-intenzjoni. Apparti minn hekk, fuq miżura ġdida mitluba mill-Awtoritajiet tas-Saħħa, se jitneħħa l-ilma mbierek fil-fonti mill-knejjes kollha. “Infakkru wkoll f’dak li diġà ġie kkomunikat, li sakemm jingħataw direttivi oħra, it- Tqarbin Ewkaristiku bl-ostja għandu jsir biss fl-idejn u mhux fuq l-ilsien,” insistew id-Djoċesijiet. Iċ-ċirkolari tħeġġeġ ukoll lis-saċerdoti biex jiddiżinfettaw idejhom qabel ma tibda l-quddiesa u qabel jibda jqarben. Il-Ministri Straordinarji tat-Tqarbin ukoll għandhom jiddiżenfettaw idejhom qabel ma jqarbnu. Ikun tajjeb li n-nies preżenti għall-quddiesa jkunu żgurati minn dan. “Kif nafu, hi responsabbiltà tagħna lkoll li nieħdu l-miżuri kollha biex nevitaw dak kollu li b’xi mod jista’ jxerred il-mard, speċjalment fejn jinġabru numru kbir ta’ nies bħall-knejjes jew swali tal-Knisja. F’kull miżura li tittieħed aħna se nimxu mad-direttivi u l-indikazzjonijiet li jingħataw mill-Awtoritajiet tas-Saħħa f’Malta. Jekk ikun hemm xi żviluppi, ninfurmawkom minnufih,” temmet tgħid iċ-ċirkolari.